VIDEO Klaus Iohannis, gafă de protocol în Italia similară cu cea a Vioricăi Dăncilă: Nu a așteptat salutul complet al Gărzii de onoare

Președintele Klaus Iohannis a fost luni, la Roma, protagonistul unei gafe de protocol similară cu cea făcută de premierul Viorica Dăncilă.

În timpul primirii oficiale de către premierul italian, Giuseppe Conte, președintele Iohannis a dat să plece înainte de finalul ceremoniei, potrivit înregistrării video postate pe pagina de Facebook a Ambasadei României la Roma.

Protagonista unei serii de gafe similare de protocol a fost și premierul Viorica Dăncilă, pe 18 mai, când l-a primit la Palatul Victoria pe omologul său din Croația, Andrej Plenkovic.

Așa cum prevede protocolul, ceremonia de primire a oficialului de la Zagreb a constat în intonarea imnurilor României și Croației, urmată de trecerea în revistă a gărzii de onoare.

În momentul în care fanfara a început intonarea imnului Croației și premierul Andrej Plenkovic și-a pus mâna la inimă, Viorica Dăncilă a vrut să coboare de pe podium. Ea a fost oprită chiar de șeful Guvernului de la Zagreb, care a i-a pus mâna în față, împiedicând-o să plece. Imaginile au fost transmise live pe pagina de Facebook a Guvernului.

Ulterior intonării imnurilor, în cadrul trecerii în revistă a gărzii de onoare, protocolul prevede că oficialii participanți la ceremonie trebuie să salute drapelul României. Viorica Dăncilă a ratat și acest moment, trebuind să fie atenționată încă o dată de premierul croat.

Foto: presidency.ro